Rangi ya chungwa
Language: Swahili | Genre: Creative_writing

﻿Rangi ya  chungwa  

Siku moja, mimi na  babangu tulisafiri katika  gari letu kwenda mjini.  Tulisimama kwenye  mzunguko tukisubiri taa  zigeuke kijani.  
Nilimwona mwanamke  akitembea pembeni mwa  barabara.  Alivaa nguo ya kuvutia ya  rangi ya chungwa.  
Alikuwa amefunga kiunoni  mshipi mkubwa  mwekundu.  Alipita katikati ya mvulana  na mama aliyembeba  mtoto mgongoni.  
Alikipakata kibeti cha  rangi ya chungwa.  Alipita karibu na  machungwa mengi  yaliyokuwa yakiuzwa.  
Miguuni, alivivaa viatu vya  rangi ya chungwa vyenye  visigino virefu.  Nilitamani kuwa na viatu  kama vyake.  
Alikutana na msichana  mdogo aliyekuwa  akimtembeza mbwa wake.  Alishtuka na kuzigusa  nywele zake. zilikuwa  zimefungwa kwa kibano  cha rangi ya chungwa.  
Alipokuwa akirekebisha  kibano cha nywele, kibeti  chake kilimponyoka.  "Uuu," nilimhurumia.  
Mwanamke huyo aliinama  kukiokota kibeti chake.  
Alipokuwa akikifuta kibeti  chake vumbi, niliviona  vipuli virefu vikubwa  vyenye rangi ya chungwa.  Sikuwa nimeviona vipuli  maridadi kama hivyo!  
Wakati huo, taa ziligeuka  kijani nasi tuliendelea na  safari yetu.  Hata hivyo, mimi nilizidi  kutazama nyuma.  
Baba alipogundua,  alitabasamu akaniuliza,  "Ni nini unachotazama?"  
Nilimjibu, "Mwanamke wa  rangi ya chungwa."  Nilikumbuka kwamba  nguo yangu vilevile ilikuwa  ya rangi ya chungwa.  


Source www.africanstorybook.org